में ठौगरें दे टल्लें च चोन पाने आस्तै बेई गेआ। दो रोज होर उत्थें रेआ। झुसमुसे च गै कमल लता कन्नै फुल्ल त्रोड़ने च उदा साथी बनी गेआ। बड्डलै, दपैह्रीं ते संञां लै ओ मेरे कोला किश नां किश कम्म कराई लैंदी ऐ। इस्सै चाल्ली दिन गुजरन लगे। सेवा च, हमदर्दी च, नन्द च, अराधना च, फुल्लें च, गन्ध च, पक्खरुएं कनेहा रुज्झना ऐ? बाह्रलै सब्बै सरबन्ध त्रोड़ियै किश बेजान मूरतिएं च ए कनेहा रुज्झना ऐ? फी बी ए खरा लगदा ऐ। जाने दा मन होने पर बी पैर अगड़े नेईं बधदे। इस पासै मलेरिए दा जोर ऐ। मतें गी इसलै ताप आवार्दे न। गौहर इक्कै रोज आया हा। उदा पता करने दा वक्त बी मिगी नेईं मिली सकेआ।